section_heading: Povijest
paragraph_text: Odmah po formiranju Sočanska armija sudjeluje u Desetoj bitci na Soči (10. svibnja – 8. lipnja 1917.) tijekom koje je, kako je ranije navedeno, i formirana. U navedenoj bitci talijanske jedinice snažno su napale i uspjele potisnuti austrougarske posebice na lijevom krilu armije. Međutim, 4. lipnja 1917. Sočanska armija je krenula u protunapad u kojem je vratila gotovo sve položaje koji su bili izgubljeni u talijanskoj ofenzivi. Novi talijanski napad na Soči uslijedio je vrlo brzo. U Jedanaestoj bitci na Soči (18. kolovoza – 12. rujna 1917.) Talijani su topništvom snažno napali jedinice Sočanske armije, te su uspjeli prebaciti pet divizija preko Soče. Također, uspjeli su zauzeti gotovo cijelu Banjičku visoravan tako da je prijetio proboj fronta. Talijanski pritisak je međutim, 23. kolovoza oslabio što je omogućilo austrougarskom zapovjedništvu da konsolidira položaje. Tijekom bitke Sočanska armija je 25. kolovoza 1917. rasformirana, te su na osnovi njezinih jedinica formirane 1. sočanska armija pod zapovjedništvom general pukovnika Wenzela von Wurma i 2. sočanska armija pod zapovjedništvom generala pješaštva Johanna von Henriqueza.thumb|200px|[[Svetozar Borojević, zapovjednik Sočanske armije nakon osnivanja]]